ኢትዮ-ቴሌኮም ውዝፍ እዳ ለመሰብሰብና  የመሰመሮች ላይ  የሚደርሰውን ጉዳት ለመከላከል ትብብር ጠየቀ
አዲስ አበባ፤ ሐምሌ 5/2005(ዋኢማ) – ኢትዮ-ቴሌኮም በደንበኞቹ ላይ ያለውን ከፍተኛ ውዝፍ እዳ ለመሰብሰብና በዘረጋቸው የመሰረተ ልማት አውታሮች የሚደርሰውን ጉዳት ለመከላከል በሚደረገዉ ጥረት የመላው ህብረተሰብና የሚመለከታቸውን የመንግሰት አካላት ትብብር ጠየቀ። ጉዳዩን አስመልክቶ በመቀሌ ከተማ ትናንት የምክክር መድረክ ተካሂዷል ። ይ የድርጅቱ የህግ መምሪያ ሃላፊ አቶ ወርቁ ታየና የድርጅቱ የህዘብ ግንኙነት ሀላፊ አቶ አሳምነው አየነ በመድረኩ ላይ እንደተናገሩት ድርጅቱ በአዲስ መልክ ከተዋቀረና ከዚያም በፊት በመላው ሃገሪቱ ከሚገኙ ደንበኞቹ ከ100 ሚሊዮን ብር በላይ ውዝፍ እዳ ይፈልጋል ። ይኸው ከፍተኛ ውዝፍ እዳ የመንግሰትና የህዝብ ገንዘብ ተሰብስቦ ልማት ላይ እንዲውል የየአከባቢው ነዋሪዎችና በየደረጃው የሚገኙ የመንግሰት የአመራር አካላት ትብበርና ቅንጅታዊ ስራ እንደሚያስፈልግ አስታዉቀዋል። ከደንበኞች የሚፈለገዉን ውዝፍ እዳ ለማስመለስ ድርጅቱ የተለያዩ ጥረቶች ቢያደርግም መላውን ህብረተሰብና የአመራር አካላቱ ያላሳተፈ በመሆኑ ውጤቱ ዝቅተኛ እንደነበር ተናግረዋል ሃላፊዎቹ ተናግረዋል። ከደንበኞች የሚፈለገዉን እዳ በአንድ ዓመት ውስጥ ለመሰብሰብ እንዲቻልም በየአከባቢው በስነ ምግባራቸውና በስራ ታታሪነታቸው የተሻሉ ወጣቶችን በመመልመል በውዝፍ እዳው አሰባሰብ ላይ በማሳተፍ የስራ እድል እንዲያገኙ ሁኔታዎች ተመቻችቷዋል ብለዋል።የሃገሪቱን ልማትና እድገት በማይሹ ጸረ ሰላም ሃይሎች በህገ ወጥ ግለሰቦች ከፍተኛ ውድመት እየደረሰበት ያለዉ የድርጅቱ የመሰረተ ልማት አውታር መጠበቅ የሁሉም አካላት ሃላፊነት መሆኑን አመልክተዉ ለዚህም ተከታታይ የህዘብ ግንዛቤ ማሳደጊያ መድረኮች ለመፍጠር ድርጅቱ መዘጋጀቱን ገልጸዋል።በምክክር መድረኩ ላይ ከተሳተፉ መንግስታዊ መስሪያ ቤቶች የስራ ሀላፊዎች መካከል አንዳንዶቹ በሰጡት አስተያየት ፣ውዝፍ እዳው ለማሰባሰብ በመጀመሪያ ድርጅቱ አቅሙ አሟጥጦ መጠቀም እንደሚገባውና በውስጡ የሚታዩትን ችግሮች መፍታት ይገባዋል ብለዋል።እንደ ኢዜአ ዘገባ  በመሰረተ ልማት አውታሮች ላይ የሚደርሰው ጥፋት ለመከላከል ግን ጊዜ የማይሰጠው ጉዳይ በመሆኑ ከድርጅቱ ጋር በመተባበር ጠንክረው እንደሚሰሩና ደርጅቱም የህዘብ መድረክ በመፍጠር የአመለካከት ለውጥ ለማምጣት መስራት እንደሚገባዉ አስገንዝበዋል